16/11/2021 | Administración LocalMunicipal
Betanzos
Bases e convocatoria do IV Concurso de cartas aos Reis Magos

O Concello de Betanzos publica o acordo da Xunta de Goberno Local de aprobación das bases e a convocatoria do IV Concurso de cartas aos Reis Magos aprobado por unainimidade na reunión ordinaria do 23 de setembro de 2021 que indica expresamente o seguinte: “PRIMEIRO. Aprobar as bases e a convocatoria do IV Concurso de cartas aos Reis Magos e ordenar a súa publicación páxina web do Concello de Betanzos (www.betanzos. gal), na sede electrónica (https://sede.betanzos.es), no taboleiro de anuncios das Oficinas Xerais do Edificio Arquivo, no Boletín Oficial da Provincia e na Base de Datos Nacional de Subvencións.” O Concello de Betanzos convoca o IV Concurso de cartas aos Reis Magos para dinamizar o uso da lingua galega entre os nenos e as nenas dos centros de ensino de primaria de Betanzos.1. Poderá participar neste concurso todo o alumnado que estea a cursar Educación Infantil ou Primaria nos centros de ensino de Betanzos.2. As cartas deberán escribirse de xeito individual. Cada neno/a só poderá participar cunha carta. Para participar no concurso as cartas deben estar escritas en lingua galega. Os temas deberán ter relación coa lingua, o Nadal, a solidariedade e a sensibilidade cos problemas sociais. Na categoría de Educación Infantil poderán participar tamén debuxos.3. Establécense catro categorías e un primeiro premio e un accésit en cada unha delas: Educación Infantil, Educación Primaria (1.º e 2.º), Educación Primaria (3.º e 4.º) e Educación Primaria (5.º e 6.º). Todos os premios serán un lote de material escolar por valor de cincuenta euros.4. Os criterios para a concesión dos premios serán a calidade e a orixinalidade das cartas, tanto no texto como nas ilustracións, así como a adecuación aos temas do concurso.5. As cartas poderán depositarse entre o 1 e o 20 de decembro nas caixas de Correo Real que haberá nos seguintes puntos: CEIP Francisco Vales Villamarín, CPR Nosa Señora do Carme “Atocha”, Biblioteca Municipal Castelao e Edificio Arquivo. Nas cartas deberán aparecer de xeito claro os datos de contacto do/a participante (nome e apelidos, curso, centro educativo, teléfono de contacto e enderezo postal e electrónico). Os Reis Magos contestarán por carta a todos/as os/as participantes que escriban ben os seus datos.6. O xurado estará composto polos seguintes membros: presidente/a, secretario/a e vogais. A presidenta será a alcaldesa ou o/a concelleiro/a en quen delegue, o/a secretario/a será un traballador ou traballadora do Concello de Betanzos e os/as vogais serán os/as representantes de cada un dos centros de ensino participantes no concurso.7. O prazo de resolución do xurado será de sete días hábiles a partir da data límite de entrega dos traballos. As cartas gañadoras publicaranse na páxina web do Concello de Betanzos (www.betanzos. gal) e quedarán en posesión do Concello. Os Reis Magos entregaranlles en persoa os premios ás gañadoras e aos gañadores.8. O xurado resérvase o dereito de declarar deserto algún dos premios convocados e está facultado para tomar a decisión que considerar oportuna ante a aparición dalgún imprevisto non recollido expresamente nestas bases. Logo da resolución do xurado, comunicaráselles ás persoas premiadas a hora e lugar da entrega dos premios.9. A convocatoria do IV Concurso de cartas aos Reis Magos e as súas bases publicaranse na páxina web do Concello de Betanzos (www.betanzos. gal), na sede electrónica (https://sede.betanzos.es), no taboleiro de anuncios das Oficinas Xerais do Edificio Arquivo, no Boletín Oficial da Provincia e na Base de Datos Nacional de Subvencións. Betanzos, 10 de novembro de 2021 Romane Carcia El Hammouchi do Concello de Betanzos